32003D0421
L 143/33
JURNALUL OFÍCIAL AL UNIUNII EUROPENE
DECIZIA COMISIEI
din 20 mai 2003
de suspendare a procedurii de examinare a barierelor în calea comerțului, constând în practici comerciale menținute de Republica Columbia în cadrul importului de autovehicule
(2003/421/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3286/94 al Consiliului din 22 decembrie 1994 privind adoptarea procedurilor comunitare în domeniul politicii comerciale comune în vederea asigurării exercitării de către Comunitate a drepturilor care îi sunt conferite de normele comerțului internațional, în special cele instituite sub egida Organizației Mondiale a Comerțului (1) (denumit în continuare „regulament”), astfel cum a fost modificat prin Regulamentul (CE) nr. 356/95 (2), în special articolul 11 alineatul (2),
întrucât:
(1)
La 7 iulie 2000, Volkswagen AG a depus o plângere în conformitate cu articolul 4 din regulament.
(2)
Volkswagen AG a susținut că exporturile comunitare de autovehicule către Republica Columbia au fost prejudiciate de o barieră în calea comerțului în sensul articolului 2 alineatul (1) din regulament.
(3)
Conform reclamantului, bariera în calea comerțului era o lege fiscală columbiană din 1996 (modificată) (Estatuto Tributario) care, în scopul aplicării taxei pe valoarea adăugată (TVA), stabilea diferențierea între vehiculele asamblate sau fabricate în Columbia și vehiculele fabricate sau asamblate în exteriorul țării și supunea vehiculele cu capacitate cilindrică de până la 1 400 cm3 fabricate sau asamblate în Columbia unei TVA de 20 % comparativ cu 35 % pentru vehiculele importate.
(4)
După consultarea comitetului consultativ înființat prin regulament, Comisia a stabilit că plângerea conține suficiente probe pentru a justifica deschiderea unei proceduri de examinare. În consecință, s-a deschis o procedură de examinare la 18 august 2000 (3).
(5)
Ancheta a scos în evidență suficiente elemente pentru a putea stabili că:
-
Republica Columbia a încălcat obligațiile care decurg din articolul III alineatul (2) din Acordul General pentru Tarife și Comerț (GATT) din 1994. În consecință, practica contestată de reclamant constituia o barieră în calea comerțului în sensul articolului 2 alineatul (1) din regulament;
-
regimul discriminatoriu de aplicare a TVA descris anterior, aplicat de Columbia autovehiculelor importate, a generat efecte comerciale defavorabile în sensul articolului 2 alineatul (4) din regulament.
(6)
În consecință, la terminarea procedurii de examinare s-a considerat necesar, în interesul Comunității, să se intervină în vederea eliminării efectelor comerciale defavorabile cauzate de bariera în calea comerțului menținută de Columbia.
(7)
În vederea asigurării exercitării de către Comunitate a drepturilor care îi sunt conferite de regulile comerțului internațional, s-a considerat rezonabil să se găsească o soluție pe cale amiabilă cu Columbia, luând în special în considerare dificultățile politice și economice cu care această țară se confruntă în prezent.
(8)
În decembrie 2001, Comisia Europeană și Columbia au ajuns la un acord în conformitate cu care aceasta din urmă se angaja să nu mărească diferența de taxă pentru autovehiculele importate și să o elimine până la 1 iulie 2005. În aceste condiții, Comisia s-a angajat să nu inițieze procedura de soluționare a diferendelor în cadrul Organizației Mondiale a Comerțului (OMC) pentru măsurile supuse anchetei declanșate în conformitate cu regulamentul asupra barierelor în calea comerțului. Acordul preciza că nu prejudiciază în nici un fel poziția juridică a Comunității Europene și a Columbiei.
(9)
Acordul prevedea suspendarea procedurii de examinare de către Comisie de îndată ce Parlamentul columbian va adopta dispozițiile necesare punerii în aplicare a acestuia.
(10)
La 20 mai 2002, guvernul columbian a prezentat un proiect de lege privind eliminarea progresivă a diferenței de TVA menționată anterior. Parlamentul l-a adoptat la 27 decembrie 2002.
(11)
În consecință, este necesar să se suspende procedura de examinare.
(12)
Măsurile prevăzute de prezenta decizie sunt conforme cu avizul comitetului consultativ înființat prin regulament,
DECIDE:
Articol unic
Procedura de examinare deschisă la 18 august 2000 cu privire la bariera în calea comerțului constând din practicile comerciale menținute de Republica Columbia în cadrul importului de autovehicule se suspendă.
Adoptată la Bruxelles, 20 mai 2003.